钦定古今图书集成/历象汇编/庶征典/第011卷 > 宋史 > 《五行志序》
## 钦定古今图书集成/历象汇编/庶征典/第011卷 > 宋史 > 《五行志序》

天以阴阳五行化生万物，盈天地之间，无非五行之
妙用。人得阴阳五行之气以为形，形生神知而五性
动，五性动而万事出，万事出而休咎生。和气致祥，乖
气致异，莫不于五行见之。《中庸》：“至诚之道，可以前知。”
国家将兴，必有祯祥；国家将亡，必有妖孽。见乎蓍龟，
动乎四体。祸福将至，善必先知之，不善必先知之。人
之一身，动作威仪，犹见休咎，人君以天地万物为体，
祯祥妖孽之致，岂无所本乎？故由汉以来，作史者皆
志五行，所以示人君之戒深矣。自宋儒周惇颐《太极
图说》行世，儒者之言五行，原于理而究于诚，其于《洪
范》五行五事之学，虽非所取，然班固、范晔志五行已
推本之。及欧阳修《唐志》亦采其说，且于庶征惟述灾
眚，而休祥阙焉，亦岂无所见欤？旧史自太祖而嘉禾、
瑞麦、甘露、醴泉、芝草之属不绝于书，意者诸福毕至，
在治世为宜。祥符、宣和之代，人君方务以符瑞文饰
一时，而丁谓、蔡京之奸，相与傅会而为欺，其应果安
在哉？高宗南渡，心知其非，故《宋史》自建炎而后，郡县
绝无以符瑞闻者，而水旱札瘥，一切咎征，前史所罕
见，皆屡书而无隐。于是六主百五十年，兢兢自保以
图存。《易·震》之彖曰：“震来虩虩，恐致福也。”人君致福之
道，有大于恐惧修省者乎？昔禹致群臣于会稽，黄龙
负舟而执玉帛者万国。孔甲好鬼神，二龙降自天，而
诸侯相继畔夏。桑榖共生于朝，雉升鼎耳而雊，而太
戊、武丁复修成汤之政。穆王得白狼、白鹿，而文、武之
业衰焉。徐偃得朱弓矢，宋湣有雀生鹯，二国以霸，亦
以之亡。大概征之休咎，犹卦之吉凶，占者有德以胜
之则凶可为吉，无德以当之则吉乃为凶。故德足胜
妖，则妖不足虑；匪德致瑞，则物之反常者皆足为妖。
妖不自作，人实兴之哉！